Nuwe Outback: Dieselfde, maar anders
JY LEES NOU Nuwe Outback: Dieselfde, maar anders
Nissan Patrol: Bullebak in 'n snyerspak
Subaru se filosofie is evolusie eerder as revolusie. Hoeveel klein aanpassings het die jongste Outback dié keer ondergaan, vra Cyril Klopper.
Subaru sê sy nuwe Outback is sy beste voertuig in die handelsmerk se geskiedenis. Die Outback word nou, vir die eerste keer in Afrika, in twee afwerkingvlakke aangebied: die Field- en Touring-model wat onderskeidelik R699 000 en R729 000 kos.
Dit stel klante glo in staat om 'n Outback te kies wat by hulle leefstyl pas. Die Field-weergawe het 'n sterker fokus op avontuur, terwyl die Touring luukser is. Die Field het byvoorbeeld materiaalbekleedsel en die Touring leer. Die Field het swart kentekens, swart syspieëltjies en swart wielvellings, terwyl die Touring se afwerking silwer en aluminium is.
Nee, die nuwe Subaru Outback is nie bloot 'n ontrimpelde weergawe van die vorige model nie. Hy's blinknuut, hoewel hy vir die ongeoefende oog dalk presies dieselfde lyk as die vorige model, en Subaru is besonder trots op die verandering wat aangebring is.
"Die splinternuwe Outback is die voorstelling van alles waarna Subaru streef – ongeëwenaarde veiligheid, bekwaamheid, bruikbaarheid en in hierdie geval veral 'n uitstekende ry-ervaring op enige terrein," sê Nteo Nkoli, die bemarkingshoof by Subaru Suid-Afrika.
Wat veiligheid betref, is die jongste Outback nog nie onderwerp aan NCAP-botstoetse nie, maar hy is wel onlangs in Amerika getoets deur die Versekeringsinstituut vir Snelwegveiligheid (IIHS) waar hy volpunte gekry het.
Volgens Subaru kan die frommelsones in die Outback se skulpraam 100% meer skok absorbeer as tevore, hoewel die onderstel 70% meer rigied is.
Die Outback gebruik ook sensors, kameras en rekenaars wat kan voorspel of jy op 'n ongeluk afstuur en jou dan daarteen waarsku – en selfs ingryp as jy nie vinnig genoeg reageer nie.
Die Outback se bekwaamheid is opgeknap deurdat 80% van die palwisselratkas herontwerp is vir beter werkverrigting. Die ratkas weeg nou minder en reageer glo ook vinniger.
Die vering is aangepas vir beter grondpadry – nie dat die Outback ooit daarmee gesukkel het nie – en klankabsorberende materiale in die romp en deure verminder grondpadgeraas.
Die nuwe Subaru Outback is 50 mm langer en 35 mm breër as tevore, wat sorg vir 'n groter binneruim.
Daar is meer been- en skouerspasie en die laairuim is ook effens vergroot. Die bagasieruim se seiltjie is hoogteverstelbaar en daar is hake en lusse sodat jy kampgoed kan vasbind.
Die luik van die laairuim is nou outomaties en jy hoef bloot jou hand voor die Subaru-embleem te hou om dit oop te maak.
Elke keer as Subaru sy voertuie vernuwe, is die verskille subtiel, maar die Outback se middelkonsole het dramaties verander.
Hier is nou 'n 11,6 duim-raakskerm wat herinner aan Volvo se tamaai raakskerms. Jy gebruik die skerm om feitlik alles in die ryding te beheer – van ritmodusse tot die uitstekende Harman-Kardon- klankstelsel met 12 luidsprekers.
Gepraat van ritmodusse: Die X Mode-programmatuur het twee modusse wat outomaties aanpas by onder meer sneeu, modder, klippe en grond. Hoe vergelyk hy met sy mededingers?
Die Subaru Outback se naaste mededingers is die Audi Q3, Honda CR-V en Volvo XC60 – almal het allewielaandrywing en sitplek vir vyf.
As die grootte van die laairuim vir jou belangrik is, moet jy die Audi Q3 oorweeg met 550 l (dis meer as dié van die CR-V én XC60) teenoor die Outback se 522 l. Ondanks sy enorme bagasieruim is die Q3 byna 40 cm korter as die Outback, wat beteken jy't meer pakplek in jou motorhuis.
Teen 8,2 l/100 km is die Q3 wel die dorsste onder die mededingers.
Wat waarborg en diensplan betref, is jy beter daaraan toe met 'n Honda CR-V, wat met 'n 5 jaar/200 000 km-waarborg en 5 jaar/90 000 km-diensplan spog. Die CR-V is ook die enigste ryding hier wat 'n volgrootte-noodwiel het, maar sy lae grondvryhoogte (202 mm) is die swakste.
Wat krag en wringkrag betref, is die Volvo XC60 die sterkste met 187 kW en 350 Nm teenoor die Outback se 138 kW en 245 Nm.
Die XC60 kan ook die swaarste gewig sleep (2 400 kg) – die res mag niks meer as 1 500 kg op die haak hê nie. Hy's uiteraard ook die duurste.
Al die mededingers het dus hulle sterk en swak punte, maar dit is die Subaru Outback wat die middeweg regeer en in die finale berekening goed presteer.
Model Subaru Outback 2.5i-Field ES
Enjin 2 498 cc plat "bokser"-viersilinder
Krag 138 kW @ 5 800 r.p.m.
Wringkrag 245 Nm @ 3 400 r.p.m.
Ratkas Palwisselratkas (CVT)
Brandstofverbruik 7,3 l/100 km (volgens vervaardiger)
Maksimumsleepgewig 1 500 kg (gerem)
Grondvryhoogte 213 mm
Nader- en vertrekhoek 19,7° en 22,6°
Bagasieruim 522 l (1 267 l met die sitplekke plat)
Veiligheidsgradering Goed (IIHS)
Prys R699 000
Van die mededingers
Vyfsitplek-stasiewaens met allewielaandrywing.
Audi Q3 Quattro S-tronic (R717 600) 'n Netjiese grondpadvoertuig met 'n verrassend groot binneruim.
Honda CR-V AWD (R721 400) Moontlik die betroubaarste ryding wat jy kry, maar nie juis opwindend nie.